FRAN PES STORI | YU TING BAIBEL INAP HELPIM YUMI?
Ol Gutpela Pasin Em Olgeta Man i Ken Bihainim
—Onest Pasin
STIATOK BILONG BAIBEL: “Bikpela, husat inap i stap long haus bilong yu? . . . Man i bihainim laik bilong God long olgeta samting, na i mekim stretpela pasin oltaim, na i save tok tru oltaim, em bai i stap long haus bilong yu.”—Song 15:1, 2.
GUTPELA SAMTING I KAMAP: Planti man i ting em i bikpela samting long bihainim onest pasin. Tasol olsem wanem sapos rot i op long yumi kisim winmani long pasin giaman, na i nogat man bai save long dispela samting? Long kain taim olsem tingting i stap long bel bilong yumi bai helpim yumi long bihainim onest pasin.
Raquel i save baim ol saplai bilong kampani em i wok long en. Em i tok: “Sampela selsman i tok ol bai givim diskaun sapos mi baim ol saplai long ol. Dispela bai helpim mi long seivim sampela mani, tasol dispela i olsem mi stilim mani bilong kampani. Mi tingim tok bilong Baibel long onest pasin, olsem na mi no mekim olsem. Taim bos i harim dispela stori, em i trastim mi na mi mekim sampela wok moa.”
Sapos Raquel i kisim grismani, em inap long gat winmani insait long sotpela haptaim. Tasol wanem samting bai kamap sapos bos i save long dispela? Yu ting Raquel bai holim yet wok bilong em? Na olsem wanem sapos em i laik painim ol narapela wok? Bikpela samting em Raquel i laik bai maus bilong bel bilong em i stap klin na em i stap amamas. Sindaun 22:1 i tok: “Sapos ol man i ting yu gutpela man na ol i givim biknem long yu, orait dispela i winim tru olgeta mani samting bilong ol maniman.”
Jessie i gat onest pasin na ol man i save trastim em, olsem na em i gat gutnem long kampani em i wok long en. Wanem ol gutpela samting i kamap long dispela? Kampani i makim em olsem maneja, na tu, ol i bilip olsem em inap mekim ol wok insait long taim ol i makim. Dispela i opim rot long em i ken lusim bikpela haptaim long mekim ol wok lotu wantaim meri na ol pikinini bilong em.
Sampela kampani i save go long ol oganaisesen i gat gutnem long mekim onest pasin bilong kisim sampela wokman. Olsem, maneja bilong wanpela kampani long Filipins i raitim pas long ol Witnes Bilong Jehova na bai ol inap kisim sampela wokman. Em i tok: “Ol i save bihainim onest pasin na givim bel long mekim ol wok.” Bikpela samting em God Jehova i kisim biknem, long wanem, em i skulim yumi long “lusim pasin nogut, na bihainim gutpela pasin tasol.”—Amos 5:15.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn